Neuroblastoma

**Neuroblastoma** nyaéta tumor nu tumuwuh tina sél-sél saraf nu masih kénéh ngora di sababaraha bagéan awak. Tumor ieu pang ilharna tumuwuh di *medulla adrenal* (bagéan tengah kelenjar adrenal).

## Harti 
Neuroblastoma nyaéta jinis kanker langka nu tumuwuh tina *neuroblast* atawa sel-sel saraf nu can sampurna di budak leutik. Dina kasus neuroblastoma, *neuroblast* nu sakuduna tumuwuh jeung miboga fungsi salaku sel saraf kalahkah ngabentuk jadi tumor nu padet. 

Neuroblastoma leuwih mindeng narajang ka salah sahiji kelenjar adrenal di luhureun ginjal, atawa dina jaringan saraf tulang tukang, nu ngalintang tina beuheung, dada, beuteung nepi ka bobokong. Panyakit kanker langka ieu bisa sumebar gancang pisan ka organ lianna, kayaning sumsum tulang. Kelenjar getah bening, tulang, hati, sarta kulit . Lolobana ieu panyakit téh narajang ka budak nu umurna lima taun ka handap.

## Gejala Neuroblastoma 
Gejala neuroblastoma bisa rupa-rupa, gumantung dibagéan awak mana nu katarajang. Gejala awal bisa kaciri samar jeung hésé kapanggih.

Neuroblastoma nu narajang daérah beuteung ditandaan ku nyeuri di bagéan beuteung, *konstipasi*, kulit beuteung karasa teuas mun dicabak, beuteung jadi bareuh, teu hayag dahar, sarta turunna beurat awak.

Mun kaayan ieu narajang di dada, bisa nyiptakeun gejala mangrupa nyeri dada, eungap hésé rénghap, sarta parobahan dina ukuran panon (ukuran pupil jadi béda jeung kongkolak panon turun).

Sadengkeun mun neuroblastoma narajang saraf tulang tukang, ku kituna bagéan handap awak bisa jadi lungsé, teu bisa ngarasakeun nanaon, atawa ayana gangguan gerak.

Tumuwuhna Neuroblastoma bisa digolongkeun jadi 4 stadiium, nyaéta:

* ·Stadium hiji – Kanker ieu aya dihiji tempat, can sumebar, jeung bisa dileungitkeun ku cara operasi

* Stadium dua − Kanker can sumebar jeung masih aya dihiji tempat, ngan rada hésé ngaleunngitkeunna sanajan kucara operasi.
* Stadium tilu – Kanker teu  bisa dileungitleun kucara operasi kusabab ukuranna nu kalintang gedé.
* Stadium opat − Kanker geus  sumebar ka organ lianna

## Musabab Neuroblastoma 
Sel sarta serat saraf, jeung sel kelenjar adrenal manusa tumuwuh tina *neuroblast* atawa sel saraf nu can asak (can smapurna). Parobahan ieu lumangsung pas janin tumuwuh dina jero rahim. Sanggeus manusa gumelar ka dunya, moal aya sél neuroblastoma nu nyésa. Mun enya ogé masih aya, sauetik-saeutik bakal jadi sampurna  sarta leungit sorangan.*.* Dina kasus neuroblastoma ieu, sésa *neuroblast* bu aya éta lainna ngasakan jadi sampurna atawa ngaleungit, kalahkah tuluy tumuwuh nu akhirna jadi tumor.

Sarua jeung jinis kanker liana, nepi ka kiwari para ahli can bisa mastikeun musabab nu nyababkeun cikal bakal sél saraf ieu teu asak sarta tumuwuh jadi neuroblastoma. Sok sanajan kitu, para ahli ilmuan ngira-ngira yén ayana karusakan di gén *neuroblast,* nu nyababkeun meulah diri nu teu bisa dikontrol sarta tuluy jadi tumor.

## Diagnosis Neuroblastoma 
Dokter curiga pasén katarajang ieu kasakit neuroblastoma dumasar kana gejala nu aya sarta pamariksaan lianna, kayaning tés darah atawa *urine*. Nu ngarandapan neuroblastoma ngabogaan kadar *katekolamin* nu kalintang luhur di jero awakna. Ngaliwatan tés darah atawa *urine*, kaleuwihan *katekolamin* éta bisa kanyahoan.

Pikeun mastikeun diagnosis, dokter bakal ngayakeun pamariksaan lanjutan, kayaning *USG, CT scan,* jeung *MRI*. Prosedur-prosedur ieu miboga tujuan pikeun ninggali kondisi tumor di bagéan awak sacara leuwih rinci. Sadengkan pikeun ninggali sumebarna ieu sél kanker, dokter bisa ngalakukeun pamindéan *MIBG* (*meta-iodobenzyl-guanidine*). Bahan radioaktif éta disuntikkeun kana getih nu nalian sel neuroblastoma. Ku ayana ieu tés, dokter bisa mastikeun sél kanker ieu geus sumebar atawa acan.

Salian ti éta, dokter ogé bisa ngalakukeun *biopsy*, nyaéta dicokotna sarta diuji sél kanker di labolatorium. Salah sahijina nyaéta *aspirasi* sarta *biopsy* sumsum tulang, nu dilakukeun mun neuroblastoma dicuriga geus sumebar ka sumsum tulang.

## Ngobatan neuroblastoma 
Dokter bakal ngobatan neuroblastoma dumasar kana tingkat sumebarna. Métode nu disarankeun nyaéta operasi pangangkatan tumor, kémoterapi (diancurkeunna sél-sél kanker maké obat-obatan), jeung radioterapi (diancurkeunna sél-sél kanker make sinar radiasi).

### **Operasi** 
Operasi dilarapkeun pikeun ngungkulan neuroblastoma nu can sumebar. Mun ieu tumor tumuwuh deuket kana organ vital, kayaning sabudeureun saraf tulang tukang atawa paru-paru, prosedur ieu teu bisa dilakukeun kusabab leuwih bahaya. Operasi ngan sakur pikeun ngangkat tumor saloba-lobana, nu kudu dituluykeun ku kemoterapi atawa radioterapi bakal dilakukeun ngaleungitkeun sésa sél kanker.

### **Kemoterapi** 
Lamun operasi teu bisa dijadikeun salaku pilihan utama, pikeun ngungkulan ieu kasakit, kusabab ukuranna nu kaliwat gedé atawa geus sumebar, ku kituna dokter bakal nyarankeun pasén pikeun ngajalanan kémoterapi. Prosedur nu maké bahan kimia ieu miboga tujuan pikeun ngeureunkeun tumuwuhna sél kanker jeung pikeun ngaleutikeun daérah sumebarna. Sanggeus ukuranna ngaleutikan, operasi bisa dilakukeun pikeun ngangkatna.

### **Radioterapi** 
Tujuan metode pangobatan kanker ieu sarua jeung kémoterapi, nyaéta pikeun ngancurkeun sél kanker. Ngan bédana nyaéta radioterapi make sinar énérgi nu gedé. Pikeun pasén neuroblastoma stadium lanjut, terapi radiasi bisa jpilihan lianna mun operasi nu dikombinasikeun jeung kémoterapi can bisa ngaleungitkeun sél kanker.

Metode ngungkulan neuroblastoma liana nyaéta kucara transplantasi sél punca (*stem cell*). Prosedur ieu bisa dilakukeun sanggeus pasén neuroblastoma ngajankeun kémoterapi kalayan dosis nu luhur pikeun maéhkeun sél kanker. Sanggeus sel kanker paéh, sel induk bakal disuntikkeun ka jero awak pasén pikeun ngabentuk sel anyar nu leuwih séhat.

Metode liana nu bisa dijadikeun alternatif nyaéta *imunoterapi*. Dina metode ieu, antibodi monoklonal bakal disuntikkeun ka jero awak pasén neuroblastoma, pikeun ngadorong sistem imun nyerang sél kanker.

## Komplikasi Neuroblastoma 
Komplikasi nu bisa muncul ka pasén neuroblastoma diantarana :

* Sumebarna sél kanker (*metastasis*). Sel kanker bisa sumebar nepi ka bagéan awak liana, kayaning sumsum tulang,     hati, kulit, atawa tulang.
* Sindrom paraneoplastik. Sél neuroblastoma bisa ngaluarkeun zat miboga pangaruh kana sél normal, nu tuluy nyababkeun gejala sindrom *paraneoplastik*, kayaning gangguan koordinasi atawa pagerakan panon nu gancang.
* Potongna tulang tukang. Hal ieu disababkeub ku tumuwuhna tumor nepi ka tulang tukang, nu jadi neken ka saraf tulang tukang akhirna nyababkeun rasa nyeri atawa bisa nepi ka lumpuh.

## Ciri sarta gejala 
Gejala panyakit ieu bisa mangrupa-rupa gumantung di mana narajangna. Kira-kira 2/3 gejala dimimitian di bagéan beuteung atawa kelenjar adrenal. Sacara umum, sababaraha ciri gejala neuroblastoma nyaéta:

* Awak akrasa lungsé, leuleus sarta teu walakaya
* Turunna beurat awak nu kaliwat gancangna
* Ayanna benjolan di beuteung, beuheung, atawa dada
* Nyeri tonggong
* Tumor dina dada isa nyababkeun gangguan ngarénghap atawa gangguan nelen, inféksi jeung batuk kronis

Gejala mun ieu kasakit téh geus sumebar (metastasis) nyaéta leuleus, nyeri (biasana nyeri tulang), geuneuk, teu hayang barangdahar, sarta turunna beurat awak. Pasén ogé bisa jadi herééng. Neuroblastoma bisa nyababkeun pagerakan awak jadi kasentak-sentak sarta pagerakan panon nu teu ka control.

## Rujukan